ΓΡΑΠΤΗ ΕΡΩΤΗΣΗ E-1303/98

υποβολή: Cristiana Muscardini (NI) προς την Επιτροπή

(29 Απριλίου 1998)

Θέμα: Διένεξη ΕΕ/ΟΗΕ

Οι τριβές που προέκυψαν από την παρέμβαση της Επιτροπής σε ό,τι αφορά το πρόγραμμα του ΟΗΕ για την καταπολέμηση των ναρκωτικών, οι οποίες συνεχίστηκαν με την αμφισβήτηση της ισχύος των προγραμμάτων που μελέτησε ο ΟΗΕ για την καταπολέμηση του φαινομένου των ναρκωτικών, δημιουργούν μια αρνητική εικόνα στα μάτια των πολιτών σε ό,τι αφορά την ταύτιση των απόψεων και τη συστράτευση οργανισμών που από τη φύση τους έχουν διεθνικό χαρακτήρα όπως η ΕΕ και ο ΟΗΕ και εγγράφονται στο κλίμα δυσπιστίας των πολιτών απέναντι στους θεσμούς σε μια στιγμή μάλιστα ιδιαίτερα ευαίσθητη για την ευρωπαϊκή κοινή γνώμη που αντιμετωπίζει σημαντικές επικείμενες εξελίξεις με αβέβαιη έκβαση όπως είναι το ενιαίο νόμισμα και οι προγραμματισμένες διευρύνσεις.

Ζητώ από την Επιτροπή να εκπονήσει ένα άμεσο πρόγραμμα εξειδικευμένης ενημέρωσης του πολίτη σχετικά με τα μέτρα που προτίθεται να λάβει η Ένωση για την καταπολέμηση κάθε κοινωνικής μάστιγας που αντιμετωπίζει η ευρωπαϊκή κοινωνία, επαληθεύοντας ότι τα μέτρα που προβλέπονται είναι σύννομα και ευθυγραμμίζονται με εκείνα που σχεδιάζουν άλλοι διεθνείς οργανισμοί όσον αφορά παρόμοια σχέδια καταστολής.

Απάντηση του κ. Santer εξ ονόματος της Επιτροπής

(3 Ιουλίου 1998)

Δεν υπάρχει σημαντική αντίθεση μεταξύ της Επιτροπής και των Ηνωμένων Εθνών (ΟΗΕ) όσον αφορά το πρόγραμμα του ΟΗΕ για την καταπολέμηση των ναρκωτικών. Σαφώς, η Επιτροπή και ο ΟΗΕ δεν συμμερίζονται πάντοτε την ίδια άποψη για όλα τα ζητήματα πολιτικής, συμπεριλαμβανομένων των γεωγραφικών προτεραιοτήτων για την καταπολέμηση των ναρκωτικών. Παρόλα αυτά, η Επιτροπή εξακολουθεί να είναι ένας από τους κυριότερους υποστηρικτές του ρόλου του ΟΗΕ στην καταπολέμηση των ναρκωτικών.

Το 1997 η Επιτροπή δημοσίευσε δύο έντυπα που ενημερώνουν τον ευρωπαίο πολίτη για τις δραστηριότητες της Ένωσης στα πλαίσια του τρέχοντος προγράμματος δράσης της Ένωσης για την καταπολέμηση των ναρκωτικών (1995-2000), πρώτον ένα φυλλάδιο (8 σελίδες, σχήμα Α5) με τίτλο "Η ΕΕ και η καταπολέμηση των ναρκωτικών" και δεύτερον ένα φυλλάδιο "Η ΕΕ σε δράση κατά των ναρκωτικών" (32 σελίδες, σχήμα Α4). Το δεύτερο δημοσιεύθηκε με τη στήριξη του προγράμματος ενημερωτικής εκστρατείας της Επιτροπής "Ας οικοδομήσουμε μαζί την Ευρώπη". Και τα δύο δημοσιεύματα υπάρχουν σε όλες τις κοινοτικές γλώσσες και θα σταλούν κατευθείαν στο Αξιότιμο Μέλος του Κοινοβουλίου και στην Γραμματεία του Κοινοβουλίου.

Επίσης, το Ευρωπαϊκό κέντρο παρακολούθησης για τα ναρκωτικά και τη τοξικομανία (EMCDDA), το οποίο εφαρμόζει επί του παρόντος το τέταρτο ετήσιο πρόγραμμα εργασίας του, δημοσιεύει ετήσιες εκθέσεις για την κατάσταση των ναρκωτικών στην Ένωση. Η έκθεση της κατάστασης για το 1997 θα σταλεί κατευθείαν στο Αξιότιμο Μέλος του Κοινοβουλίου και στην Γραμματεία του Κοινοβουλίου.

Κατά την προετοιμασία του επόμενου σχεδίου δράσης για το χρονικό διάστημα 2000-2004, η Επιτροπή σκοπεύει να προτείνει την ενίσχυση των δραστηριοτήτων όσον αφορά την ενημέρωση των ευρωπαίων πολιτών και την μείωση της ζήτησης ναρκωτικών.

Επιπλέον, επισημάνθηκε ως προτεραιότητα για το 1998 η συνειδητοποίηση του κοινού μέσω της διοργάνωσης Ευρωπαϊκής εβδομάδας για την πρόληψη της τοξικομανίας στο πλαίσιο της απόφασης αριθ. 102/97/ΕΟΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 για τη θέσπιση κοινοτικού προγράμματος δράσης για την πρόληψη της τοξικομανίας εντός του πλαισίου της δράσης στον τομέα της δημόσιας υγείας (1996-2000)(1). Αυτή η τρίτη Ευρωπαϊκή εβδομάδα πρόληψης της τοξικομανίας που είναι αφιερωμένη στο θέμα "Πολύπλευρη προσέγγιση και πρόληψη της τοξικομανίας; συνειδητοποίηση της κοινωνίας και εταιρικές σχέσεις" θα διεξαχθεί από τις 16 έως τις 22 Νοεμβρίου 1998. Θα ασχοληθεί με την προώθηση της πρόληψης της τοξικομανίας μακροπρόθεσμα και θα προσπαθήσει να συμβάλει αποτελεσματικά στη βελτίωση της συνεργασίας στον τομέα της πρόληψης των ναρκωτικών.

(1) ΕΕ L 19 της 22.1.1997.